CELEX: 32011D0497
Language: sk
Date: 2011-08-09 00:00:00
Title: 2011/497/EÚ: Vykonávacie rozhodnutie Komisie z  9. augusta 2011 , ktorým sa povoľuje uvedenie výťažku z fermentovaných čiernych (sójových) bôbov ako novej zložky potravín na trh v súlade s nariadením Európskeho parlamentu a Rady (ES) č. 258/97 [oznámené pod číslom K(2011) 5645]

10.8.2011   
            
            
               SK
            
            
               Úradný vestník Európskej únie
            
            
               L 205/33
            
         VYKONÁVACIE ROZHODNUTIE KOMISIE
   z 9. augusta 2011,
   ktorým sa povoľuje uvedenie výťažku z fermentovaných čiernych (sójových) bôbov ako novej zložky potravín na trh v súlade s nariadením Európskeho parlamentu a Rady (ES) č. 258/97
   [oznámené pod číslom K(2011) 5645]
   (Iba anglické znenie je autentické)
   (2011/497/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Príslušným orgánom Spojeného kráľovstva bola 8. júla 2008 doručená žiadosť spoločnosti Cantox Health Sciences International, zastupujúcej spoločnosť CBC Co. (Japonsko), o uvedenie výťažku z fermentovaných čiernych (sójových) bôbov ako novej zložky potravín používanej v potravinových doplnkoch na trh.
            
         
               (2)
            
            
               Príslušný orgán Spojeného kráľovstva na posudzovanie potravín vydal 28. januára 2009 prvotnú hodnotiacu správu. V uvedenej správe dospel k záveru, že výťažok z fermentovaných čiernych (sójových) bôbov možno povoliť ako novú zložku potravín za predpokladu, že budú dodržané špecifikácie výrobku a použité prípustné množstvá.
            
         
               (3)
            
            
               Komisia zaslala 5. februára 2009 prvotnú hodnotiacu správu všetkým členským štátom.
            
         
               (4)
            
            
               V rámci 60-dňovej lehoty stanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh.
            
         
               (5)
            
            
               Preto bol 19. augusta 2009 požiadaný o stanovisko Európsky úrad pre bezpečnosť potravín (EFSA).
            
         
               (6)
            
            
               EFSA dospel vo svojom Vedeckom stanovisku k bezpečnosti „výťažku z fermentovaných čiernych (sójových) bôbov“ (Touchi) ako novej zložky potravín (2) z 8. apríla 2011 k záveru, že výťažok z fermentovaných čiernych (sójových) bôbov je pri navrhovaných množstvách a podmienkach použitia bezpečný.
            
         
               (7)
            
            
               Na základe tohto vedeckého posudku možno stanoviť, že výťažok z fermentovaných čiernych (sójových) bôbov spĺňa kritériá článku 3 ods. 1 nariadenia (ES) č. 258/97 bez toho, aby boli dotknuté osobitné ustanovenia smernice Európskeho parlamentu a Rady 2002/46/ES z 10. júna 2002 o aproximácii právnych predpisov členských štátov týkajúcich sa potravinových doplnkov (3) a nariadenia Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (4).
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Výťažok z fermentovaných čiernych (sójových) bôbov špecifikovaný v prílohe sa môže umiestniť na trh Únie ako nová zložka potravín vo výživových doplnkoch bez toho, aby boli dotknuté osobitné ustanovenia smernice 2002/46/ES a nariadenia (ES) č. 1925/2006 v maximálnom množstve požitia 4,5 g denne.
   Článok 2
   Označenie výťažku z fermentovaných čiernych (sójových) bôbov povoleného týmto rozhodnutím na potravinách s jeho obsahom je „výťažok z fermentovaných čiernych (sójových) bôbov“ alebo „fermentovaný sójový výťažok“.
   Článok 3
   Toto rozhodnutie je určené spoločnosti CBC Co Ltd., 2-15-13, Tsukima, Chuo-ku, Tokyo 104-0052, Japonsko.
   
      V Bruseli 9. augusta 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Vestník EFSA (EFSA Journal) 2011; 9(5):2136. [20 pp.].
   
      (3)  Ú. v. ES L 183, 12.7.2002, s. 51.
   
      (4)  Ú. v. EÚ L 404, 30.12.2006, s. 26.
   
      PRÍLOHA
      
         ŠPECIFIKÁCIE VÝŤAŽKU Z FERMENTOVANÝCH ČIERNYCH (SÓJOVÝCH) BÔBOV
      
      
         Opis:
      
      Výťažok z fermentovaných čiernych (sójových) bôbov (výťažok Touchi) je jemný svetlohnedý prášok bohatý na bielkoviny, ktorý sa získava extrakciou vody z malých bôbov sóje fazuľovej (Glycine max) fermentovaných s Aspergillus oryzae. Výťažok obsahuje inhibítor a-glukozidázy.
      
                  Chemické vlastnosti výťažku z fermentovaných čiernych (sójových) bôbov
               
            
                  Tuk
               
               
                  najviac 1 %
               
            
                  Bielkoviny
               
               
                  najmenej 55 %
               
            
                  Voda
               
               
                  najviac 7 %
               
            
                  Popol
               
               
                  najviac 10 %
               
            
                  Sacharidy
               
               
                  najmenej 20 %
               
            
                  Inhibičná činnosť a-glukozidázy
               
               
                  IC50 min. 0,025 mg/ml
               
            
                  Sójové izoflavonoidy
               
               
                  najviac 0,3 g/100 g